FC København tabte onsdag aften med 1-0 til kroatiske Dinamo Zagreb i en testkamp på københavnernes træningslejr i Slovenien.

FC København er i øjeblikket på træningslejr i Slovenien, og onsdag aften var de danske mestre oppe imod kroatiske Dinamo Zagreb i en testkamp. Københavnerne stillede med noget nær stærkeste opstilling.

Vi skulle frem til det 22. minut, før den første store chance i kampen opstod. Federico Santander fik muligheden i københavnernes venstre side, men kroaternes keeper kom ud og fik afværget.

Så var FCK ligesom i gang, og blot fire minutter senere fra Santander tæt på at nå frem til et indlæg fra Peter Ankersen - men han fik kun det yderste af hovedet på, og bolden gik til hjørne.

Dinamo Zagreb ville også være med. Efter 40 minutter blev et spark sendt af sted mod Robin Olsen i målet - men i mål kom den ikke, og dermed kunne de to hold gå til pause uden scoringer.

Anden halvleg blev klassisk testkamp med masser af udskiftninger på begge hold. De helt store chancer blev det aldrig til. Benjamin Verbic var tæt på, da han sendte en afslutning af sted fra kanten af feltet. Bolden blev rettet af og sneg sig forbi stolpen.

Dinamo Zagreb vågnede pludselig også op til dåd, og Robin Olsen kom på arbejde i FCK-målet. Efter 83 minutter kunne han dog ikke gøre noget. Et frispark på kanten af FCK-feltet blev lagt tilbage til kroaternes Daniel Olmo uden for feltet, og spanieren klappede bolden ind i bunden af Robin Olsens mål.

Kort efter blev Benjamin Verbic sendt i bad, da han fik sit andet gule kort for at skælde ud på dommeren - men det ændrede ikke på resultatet i Slovenien.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)